**Lytton** on kunta ja kylä Brittiläisessä Kolumbiassa Kanadassa. Vuonna 2016 kylän asukasluku oli 249, mutta ympäröivät First Nations -yhteisöt mukaan lukien alueen kokonaisasukasluku on yli 2 000. Kylä on nimetty Edward Bulwer-Lyttonin mukaan, ja sinne saapui eurooppalaista asutusta kultaryntäyksen perässä 1850-luvulla. Lytton on tunnettu yhtenä Kanadan kuumimmista paikoista, ja kesäkuussa 2021 siellä tehtiin Kanadan lämpöennätys. Seuraavana päivänä metsäpalo tuhosi noin 90 prosenttia kylän taloista.

Maantiede ja ilmasto
--------------------

Lytton sijaitsee Thompson- ja Fraserjokien liittymäkohdassa Interior Plateaun tasangolla aivan Intermontane Belt -nimisen alueen itäisellä reunalla.

Lyttonin kesät ovat kuumia ja talvet lyhyitä ja leutoja. Kylä on Kanadan kuumimpia paikkoja, ja kesäkuun lopulla 2021 siellä mitattiin kolmena päivänä peräkkäin Kanadan uusi lämpöennätys. 29. kesäkuuta lämpötila nousi 49,6 asteeseen. Joulu- ja tammikuussa keskilämpötila on pakkasen puolella, mutta arktiset ilmavirrat pääsevät kylään vain muutaman kerran talvessa. Pohjoispuolen vuoristot estävät pääosin kylmän ilmamassan pääsemisen alueelle. Lyttonin vuotuinen sadanta on 430,6 millimetriä, ja suurin osa sateista tulee syyskuun ja huhtikuun välisenä aikana. Kesät ovat kuivia.

Historia ja talous
------------------

Lyttonin paikalla oli aikoinaan nlaka’pamuxien kylä ƛ’q’əmcín. Eurooppalaisia uudisasukkaita saapui alueelle 1850-luvun lopulla Fraserjoen kultaryntäyksen seurauksena. Aluetta alettiin vuonna 1858 kutsua Lyttoniksi brittiläisen siirtomaavirkamiehen ja kirjailijan Edward Bulwer-Lyttonin mukaan. Kylä sai vuonna 1945 kunnallishallinnon.

Lyttonin talous perustui pitkään metsäteollisuudelle, mutta paikallinen saha suljettiin vuonna 2008. Maatalous on ollut toinen merkittävä taloudenala, ja 1980-luvulla Lyttonin tärkein rahakasvi oli ginseng. Brittiläisen Kolumbian ginsengteollisuus kuitenkin romahti 2000-luvulla. Maatalouden rinnalla matkailu on kohonnut talouden keskiöön. Matkailijoita houkuttelevat koskenlasku ja Stein Valley Nlaka’pamux Heritage Park.

Lytton nousi kesäkuun 2021 lopulla maailman median puheenaiheeksi, kun siellä mitattiin kolmena päivänä perättäin Kanadan lämpöennätys. Kesäkuun viimeisenä päivänä lämpötila laski hieman, mutta samana päivänä metsäpalo iski kaupunkiin niin kovalla vauhdilla, ettei asukkaille ehditty antaa etukäteen evakuoimiskäskyä. Kun käsky lopulta annettiin, monet olivat jo lähdössä. Tulipalon seurauksena noin 90 prosenttia kylän rakennuksista tuhoutui. Kylästä ja sen lähialueilta evakuoitiin yli tuhat ihmistä. Palossa kuoli ainakin kaksi ihmistä.

Hallinto
--------

Lytton on Thompson–Nicolan kunnallispiiriin kuuluva kunta. Sitä hallinnoi kylänvaltuusto, jossa on pormestari ja neljä valtuutettua. Valtuutetut valitaan vaaleilla neljän vuoden välein. Hallinnon vastuulla on infrastruktuuri, pelastustoimi, taloudellinen kehitys sekä terveys ja turvallisuus.

Väestö
------

Lyttonissa asui vuoden 2016 väestönlaskennan perusteella 249 ihmistä. Väestö oli kasvanut edellisestä väestönlaskusta, sillä vuonna 2011 Lyttonissa asui 228 ihmistä. Lyttonia ympäröi viisi First Nations -yhteisöä, ja koko alueen kokonaisasukasluku on yli 2 000.

Lähteet
-------

1. ↑  Mayor & Council Village of Lytton. Viitattu 2.7.2021. (englanniksi)
2. 1 2  Lytton, VL [Census subdivision, British Columbia and British Columbia [Province] (table)] *Census Profile*.  2016. Ottawa:  Statistics Canada. Viitattu 2.7.2021. (englanniksi)
3. 1 2 3 4 5  John R. Stewart & Ken Favrholdt: Lytton *The Canadian Encyclopedia*.  23.7.2018. Historica Canada. Viitattu 2.7.2021. (englanniksi)
4. ↑  Geology Village of Lytton.  Arkistoitu 9.7.2021. Viitattu 2.7.2021. (englanniksi)
5. 1 2  Climate Village of Lytton.  Arkistoitu 2.7.2021. Viitattu 2.7.2021. (englanniksi)
6. 1 2  Vilma Romsi & Sakari Nuuttila: Kanadan ennätyshellekylä tuhoutui tulipalossa – yli tuhat jättänyt kotinsa, kahden kerrotaan kuolleen *Yle Uutiset*.  2.7.2021. Yleisradio. Viitattu 2.7.2021.
7. ↑  Leyland Cecco: ‘Lytton is gone’: wildfire tears through village after record-breaking heat *The Guardian*.  1.7.2021. Guardian News & Media Limited. Viitattu 2.7.2021. (englanniksi)
8. ↑  Local Government Village of Lytton. Viitattu 2.7.2021. (englanniksi)

Aiheesta muualla
----------------

* Kuvia tai muita tiedostoja aiheesta **Lytton (Kanada)** Wikimedia Commonsissa

* Lyttonin kotisivut (englanniksi)